ועדת החינוך, התרבות והספורט, כנסת 18, פרוטוקול מספר 10, 2009-05-25 11:30

זבולון אורלב: בוקר טוב.

זבולון אורלב: לצערנו העמוק, לא הספקנו בכנסת הקודמת להשלים חקיקה כדי שנושא תשלומי הורים ירד פעם אחת מסדר היום של הוועדה כי זהו אחד הנושאים הקשים ביותר שהוועדה צריכה לעסוק בו כיוון שלאורך כל שנותיה של הוועדה, מאז שאני מכיר אותה, גם בתקופת היותי מנכ"ל משרד החינוך – הייתה הסכמה רחבה שתשלומי ההורים זה רעה חולה, פגע רע, מס רגרסיבי אכזרי שפוגע באופן אנוש בעיקר בשכבות החלשות, אבל לא רק בהן, אלא גם בשכבות הביניים.

זבולון אורלב: מאחר שנער הייתי וגם קצת בגרתי יש הסכמה מקיר לקיר, ובמהלך הישיבה הזאת אני אבקש גם מחברי הכנסת שכולנו נחתום יחד על הצעת חוק שחתמנו עליה בכנסת הקודמת, ואז הספקנו להעביר אותה רק בקריאה טרומית.

זבולון אורלב: הפעם אני מקבל על עצמי להשלים את החקיקה הזאת ולהעביר אותה עם הסכמת הממשלה או בלי הסכמת הממשלה.

זבולון אורלב: בעניין הזה ועדת החינוך תפעל כוועדת חינוך, ואני מקווה שגם אם הממשלה לא כל-כך תאהב את זה אנחנו נשלים את זה.

זבולון אורלב: היו לי שיחות בעניין הזה גם עם שר החינוך, עם מנכ"ל משרד החינוך.

זבולון אורלב: תכף המנכ"ל, שאני מקדם אותו בברכה, ד"ר שמשון שושני, שזאת הפעם השנייה שהוא נמצא בוועדה שלנו בתוך שבועיים ימים יאמר את דבריו.

זבולון אורלב: אגב, אני לא ביקשתי שלא השר ולא המנכ"ל יבואו – אמרתי, קחו גם את הסעיף חזרה, אז נוכל לוותר על ההשתתפות.

זבולון אורלב: אנחנו לא ביקשנו לדון בסעיף הזה.

זבולון אורלב: אני בטוח שפרוטוקול ועדת החינוך מלא ציטוטים, ואני לא מאלה שעושים U Turn ומכיוון שאני עכשיו בקואליציה אני אגן עכשיו על תשלומי ההורים ואנאם נאום.

זבולון אורלב: לא.

זבולון אורלב: צריך לומר בצורה ברורה: התופעה הזאת צריכה לרדת מסדר היום; צריך להפסיק עם תשלומי ההורים, והתשלום הזה צריך ליפול על כלל האוכלוסייה כמו כל יתר הדברים שצריכים להעניק במסגרת חינוך חינם.

זבולון אורלב: לכן אני אומר מראש שנדון בסוגיה הזאת, כיוון שהממשלה הזאת הוקמה לפני פחות מ-60 יום, והיו אחר-כך חופשות, אז אין לי תביעות אישיות כלפי השר והמנכ"ל.

זבולון אורלב: גם לו אני הייתי השר הייתי מסוגל בתוך 55 ימים להעביר החלטת ממשלה, תזכיר הצעת חוק ושהממשלה תתמוך בשינוי החקיקה.

זבולון אורלב: מי שמבין בחקיקה יודע שזה דבר בלתי אפשרי.

זבולון אורלב: כנראה, השנה נצטרך להסתדר איכשהו עם מה שיש.

זבולון אורלב: אבל אני מקווה מאוד שהדיון הזה יוצק את יסודות הברזל והפלדה לחקיקה שתסיר את החרפה הזאת מעל מערכת החינוך.

זבולון אורלב: פשוט בושה וחרפה.

זבולון אורלב: חברה מתוקנת לא יכולה להשלים עם תופעה פסולה שכזאת.

זבולון אורלב: אני לא רוצה להזכיר מדיונים קודמים מה שיעור הילדים שאין להם כל ספרי הלימוד, מה שיעור הילדים שלא יוצא לפעילויות, לא של סל תרבות ולא לטיולים, ועוד כהנה וכהנה.

זבולון אורלב: נושא נוסף שתמיד עולה יחד עם הדיון הזה הוא סוגיית האכיפה של תשלומי ההורים.

זבולון אורלב: המועצה לשלום הילד היא תמיד המובילה בעניין הזה וממלאת את תפקידה בכך שהיא לא מאפשרת להוריד את הנושא מסדר היום.

זבולון אורלב: גם אם לא נספיק היום את סוגיית האכיפה אני מתחייב לקיים דיון מיוחד בסוגיה זו שנראית לי נושא מספיק חשוב כדי לקיים בו דיון.

זבולון אורלב: אני אומר את זה גם לאלה שביקשו ממני דיון בסוגיית החינוך הדתי וחינוך אחר.

זבולון אורלב: אני מקווה שהיום נוכל להתרכז בסוגיית התשלומים ונקיים עוד דיון בסוגיית האכיפה.

זבולון אורלב: אני לא באתי בדברים עם אנשי האופוזיציה.

זבולון אורלב: אגב, ביקשתי ממרכזת האופוזיציה, חברת הכנסת דליה איציק, לדעת עם מי אנחנו דנים כשאנחנו אומרים "אופוזיציה", והיא קבעה את חברת הכנסת תירוש, שהיא גם המנכ"לית לשעבר.

זבולון אורלב: אני אפילו לא הספקתי לבוא איתה בדברים לגבי הדיון הזה כי אני מאוד משתדל שבוועדה הזאת הדיונים לא יהיו של קואליציה-אופוזיציה, אלא דיונים של הסכמה כי כולנו פועלים מתוך אחריות לאומית אנחנו נאפשר למנכ"ל משרד החינוך או מי מטעמו להציג את הבקשה של משרד החינוך.

זבולון אורלב: אם משרד החינוך ירצה להתייחס באשר לכוונתנו להגיש הצעת חוק שתסיר את החרפה הזאת ותפעל במתווה ועדת לנגרמן, נודה לו.

זבולון אורלב: מי שלא יודע, ועדת אהרון לנגרמן הוקמה בראשית שנות ה-90 בתקופת השר המר ואנוכי כמנכ"ל.

זבולון אורלב: אהרון לנגרמן, זכרו לברכה, היה בזמנו מנכ"ל משרד הסעד, והיא המליצה לבטל את תשלומי ההורים, שכפי שאמרנו הם מס אכזרי, אגרסיבי ולא צודק שפוגע בתלמידים חלשים וגם מהמעמד הבינוני.

זבולון אורלב: תשלומי הורים שאנחנו מאשרים פה היום – טיולים, סל תרבות, מסיבות, ביטוח חובה, אגרת ספרי לימוד במקומות ששואלים ספרי לימוד, טיפול השן – זה סכום של כ-2 מיליארד שקלים, ועליהם תשלם כל האוכלוסייה לאורך כל תקופת עבודתם של האזרחים בתוספת של שני פרומיל – כ-10 שקלים – לביטוח הלאומי.

זבולון אורלב: אף אחד לא ירגיש שיקחו לו עוד 10 שקלים במקום להעמיס על ההורים תשלומים כל-כך כבדים.

זבולון אורלב: זאת הצעת החוק שלנו.

זבולון אורלב: כמו שאמרתי, היא הוגשה בכנסת הקודמת.

זבולון אורלב: כל חברי הוועדה חתמו עליה אז, ואני מקווה שגם פה כל הסיעות יחתמו עליה ונוכל להגיש את ההצעה הזאת כהצעה של ועדת החינוך והתרבות.

זבולון אורלב: אדוני המנכ"ל, הוועדה לרשותך.

שמשון שושני: שלום.

שמשון שושני: אנחנו מבקשים מהוועדה לאשר את הסכומים המותרים לגבייה, על-פי הפירוט שמופיע במכתבו של השר אל הוועדה ופירוט שמופיע גם במסמך שהוכן בידי מרכז המחקר והמידע שנקרא "תשלומי הורים למערכת החינוך".

שמשון שושני: הוא מופיע שם גם בעמוד 5 וגם במכתבו של השר.

שמשון שושני: אני רוצה להעיר עובדה אחת: אין שום שינוי בסכומים ובנושאים לעומת אלה של שנת הלימודים תשס"ט.

שמשון שושני: הבקשה מתייחסת לשנת הלימודים תש"ע.

שמשון שושני: אין שום שינוי בשום סעיף ובשום סכום לעומת שנת הלימודים הנוכחית, תשס"ט גם בשל המצב הכלכלי הקשה וגם כל מיני רעיונות שעולים בקשר לעניין הזה.

שמשון שושני: הייתה התחייבות שלטונית של המנכ"לית הקודמת לי לסכום מסוים כדי לשלם מלגות לתלמידים נזקקים, והמשרד יעמוד בהתחייבות של המנכ"לית הקודמת בסכום שהתחייבו לו לשנת הלימודים תשס"ט.

זבולון אורלב: באיזה סכום מדובר?

שמשון שושני: מדובר על 51 מיליון שקל.

שמשון שושני: זה כתוב גם במסמך של מרכז המחקר והמידע.

יובל וורגן: 55.

שמשון שושני: מה שכתוב במסמך, אני לא זוכר בדיוק.

שמשון שושני: 55 מיליון.

שמשון שושני: 21 ועוד 55- -

זבולון אורלב: 56.

שמשון שושני: 55 היה כתוב במסמך.

שמשון שושני: מה שכתוב במסמך.

שמשון שושני: המשרד יעמוד בסכום ההתחייבות של מי שהיה קודם במשרד, ויעמוד בדיוק באותו סכום גם בשנת הלימודים תש"ע.

שמשון שושני: בהמשך לדבריו של יושב ראש הוועדה אני רוצה להעיר שתי הערות: בישיבות הוועדה הקודמות שרת החינוך לשעבר, חברת הכנסת יולי תמיר, הציעה שתי הצעות: האחת, לעגן בחוק תשלומי הורים ולהפוך אותם ממעמד של תשלום עבור שירות למעמד של שירות מתוקצב באמצעות אגרה ולהקים מנגנון לגבייה פרוגרסיבית של אגרה מהורי התלמיד על-פי הכנסותיהם ועל-פי מספר ילדיהם במערכת החינוך.

שמשון שושני: היא בעצם הציעה שהביטוח הלאומי יגבה את התשלום.

שמשון שושני: הצעה שנייה הייתה הצעת חוק סל שירותים נוספים בחינוך שהגישו 65 חברי כנסת – להטיל מס פרוגרסיבי על כלל אוכלוסיית המדינה למימון השירותים הנוספים שנכללים בתשלומים האלה.

שמשון שושני: גם ההצעה הזאת לא עברה קריאה ראשונה.

שמשון שושני: כמו שאמר יושב ראש הוועדה, ועדת לנגרמן לא קבעה מוסכמות מי יבצע ואיך יבצע, אלא דיברה על תוספת לארנונה מטעם הרשות המקומית.

שמשון שושני: לי אין ילדים במערכת החינוך, אבל ברשות המקומית שאני מתגורר בה אני משלם אגרת שמירה, למשל.

שמשון שושני: אופציה שנייה היא היטל חינוך שייגבה מטעם הרשות המקומית או ממשרד האוצר שיחול על כלל האוכלוסייה, והשלישית – תוספת לתשלומי הביטוח הלאומי.

שמשון שושני: ועדת לנגרמן הציעה אחת משלוש האופציות.

שמשון שושני: במקביל לדברים של יושב ראש הוועדה גם אנחנו נבוא בדברים עם אגף התקציבים של משרד האוצר ונראה מה ניתן לעשות בעניין הזה.

זבולון אורלב: תודה רבה.

זבולון אורלב: חבר הכנסת בילסקי, בבקשה.

זאב בילסקי: בשלושת החודשים שאני פה אני כל פעם מנסה להבין למה לוקח כל כך הרבה זמן פה.

זאב בילסקי: כל דבר פה, בין אם הוא טוב ובין אם לא, לוקח זמן.

זאב בילסקי: להפך, הדברים הפחות טובים הולכים פה מהר; הדברים הטובים – כל הזמן זה נגרר.

זאב בילסקי: כל הצעת חוק שאני חושב שהבאתי גאולה לעולם, ואני אומר, הנה, בוא נעשה את זה – מסתבר שהגישו את זה בשלוש הכנסות הקודמות, וכנראה גם אחרי מישהו יגיש את זה.

חיים אמסלם: גם הגאולה לוקחת זמן.

זאב בילסקי: נכון.

זאב בילסקי: אני מסתכל על עצמי מהצד שהייתי כשצריך היה להתעסק כל פעם עם מנהל בית ספר שכן הוריד ילד מהאוטובוס, לא הוריד ילד מהאוטובוס, כן ניתן לו להיכנס למסיבה, לא ניתן לו.

זאב בילסקי: לכן הדיון הזה צריך להתמצות בפתיחה של היושב ראש, שאולי נקבע פה שיא חדש.

זאב בילסקי: אני יודע שליושב ראש יש קשרים טובים עם הממשלה הנוכחית- -

זבולון אורלב: הרי אומרים שבמדינה לא צריך פרוטקציה, מספיק קשר אישי.

זבולון אורלב: נראה לי שאחרי החוק הזה אני אאבד כמה מהקשרים.

זאב בילסקי: יכול להיות.

זאב בילסקי: אבל להערכתי שנסמכת על עובדות, היחס של ראש הממשלה לאדוני הוא כזה שהוא לא ירשה לעצמו בשלב הזה לאבד תומך ברמה כמוך, לא רק מספרית, אלא גם איכותית.

זאב בילסקי: לכן אולי אדוני היושב ראש, לא נצביע על זה היום ונתקשר יחד לראש הממשלה.

זאב בילסקי: אגב, אדוני המנכ"ל, עזוב את הארנונה, אני שמח שאדוני הבחין ש-3 שקלים מתוך 56 שקלים זה דמי שמירה.

זאב בילסקי: זה סימן שאדוני גם קורא את החשבון שהוא מקבל.

שמשון שושני: מי שמשלם קורא.

זאב בילסקי: רובם לא קוראים, אבל אם אתה קורא זה סימן טוב.

זאב בילסקי: לא הייתי רוצה להעמיס על הארנונה גם את הנושא הזה, ולדעתי, נושא הביטוח הלאומי הוא נכון.

זאב בילסקי: הייתי שמח אם היית עכשיו לוקח ונעשה תוך מספר שבועות.

זאב בילסקי: זה אולי יהיה שיא, אבל שיא כל-כך חיובי, ואני לא רואה מי שיתנגד לזה.

זאב בילסקי: אני מוכן ללכת יחד איתך לשר החינוך ולראש הממשלה.

זאב בילסקי: במילא ישיבות הממשלה עושות דברים שלא חשבתי שממשלה תעשה, אז תעשה גם את זה, ואז נאזן הרבה מההחלטות שמתקבלות שם ונעביר הצעה לגבות את זה דרך הביטוח הלאומי.

זאב בילסקי: מכיוון שהדברים לוקחים זמן האוצר יעביר בינתיים את הכסף למנכ"ל משרד החינוך כדי לאפשר לו כבר עכשיו את אותם כספים שיכולים לאפשר את הפעלת הדברים שלהם נועדה אגרת החינוך.

זבולון אורלב: חבר הכנסת בילסקי, אני מודה לך על הדברים.

זבולון אורלב: כהרגלך, אני תמיד שומע ממך דברי טעם ודברי חוכמה.

זאב בילסקי: עכשיו אני מתחיל להיות מודאג.

זבולון אורלב: לא הבנתי כשדיברת על ביבי – זאת הייתה מחמאה עבורו או עבורי?

זבולון אורלב: תסביר לי את זה אחר-כך.

זבולון אורלב: אני רוצה להסביר לך שהצעת חוק ממשלתית, כמו גם הצעת חוק פרטית כזאת, הסיכוי שהיא תעבור במושב הקיץ את שלוש הקריאות הוא בלתי אפשרי.

זבולון אורלב: כל מי שבקי כאן

זבולון אורלב: בחקיקה יכול לומר לך את זה.

זאב בילסקי: סליחה, אדוני שאני חולק על כבודו.

זאב בילסקי: אני הייתי פה לילה שלם, לא ישנתי דקה אחת.

זאב בילסקי: ישנתי שעה על הספסל שם בחוץ.

זאב בילסקי: ראיתי את הממשלה הנוכחית משנה חוק יסוד בלילה אחד.

זאב בילסקי: אני לא האמנתי.

זאב בילסקי: יודעי דבר אמרו לי, בילסקי, לא היה דבר כזה בדברי הכנסת.

זאב בילסקי: אני מוכן למען הנושא הזה לא לישון שוב לילה אחד, שעה על הספסל בחוץ, ובוא נעביר את זה.

זבולון אורלב: הבעיה היא לא לילה.

זבולון אורלב: חוק כזה הוא מאוד מורכב ומסובך.

זבולון אורלב: עוד מעט אני מעביר לכם שתחתמו עליו, מי שרוצה לחתום.

זבולון אורלב: מנגנון הביצוע דרך הביטוח הלאומי יחייב, להערכתי, כעשרה עד עשרים דיונים.

זבולון אורלב: הצעת תזכיר חוק ממשלתית כשלעצמה צריכה לדגור 21 יום עד שמכינים אותה ולאחר מכן 60 יום לתגובות.

זבולון אורלב: כלומר לוח הזמנים הוא מאוד בעייתי.

זאב בילסקי: אבל האוצר יכול לתת מקדמה.

זאב בילסקי: המנכ"ל יקבל מקדמה, ויהיו לנו 10 חודשים.

זבולון אורלב: פה אנחנו משתדלים לומר דברים מציאותיים.

זבולון אורלב: מניסיוני הניהולי בשירות המדינה וגם מניסיוני החקיקתי, זאת אשליה לחשוב שאפשר להעביר כזה חוק עד סוף מושב הקיץ.

זבולון אורלב: זה דבר בלתי אפשרי בעליל.

זבולון אורלב: אני מבקש מהמנכ"ל להבהיר מה המשמעות של הדחייה.

זבולון אורלב: מפתה אותי קודם כול לדחות.

זבולון אורלב: אבל יושב פה ארגון המנהלים שיסביר לך מה משמעות הדחייה; יושב פה השלטון המקומי, וגם הוא יסביר לך מה המשמעות של הדחייה.

זבולון אורלב: בין שני האיזונים האלה נשקול האם כדאי לאשר את זה היום או לא.

זבולון אורלב: אין לי מחלוקת איתך באשר למטרה.

זבולון אורלב: אני אפילו יותר מתלהב ממך כי אנחנו אוכלים את זה כבר 17 שנה מאז ועדת לנגרמן.

שמשון שושני: ב-92' כשהיית מנכ"ל.

זבולון אורלב: אני יודע, אני הייתי גם בחלק מדיוני הוועדה.

זבולון אורלב: אם אפשר, שמשון, תבהיר כמה מילים לגבי העיתוי של האישור.

שמשון שושני: אם לא יאשרו, אני לא צריך לספר למי שהיה ראש הרשות המקומית הכי טובה בענייני חינוך במדינת ישראל, חבר הכנסת בילסקי- -

זאב בילסקי: אתה יכול לפרט קצת בסעיף הזה.

שמשון שושני: אני יכול לפרט, אבל אני לא אכנס לפירוט.

שמשון שושני: אני רק אומר שהוא יודע בדיוק איך המנהלים היו מקימים קול זעקה אם לא יהיה ביטוח תאונות אישיות, ולא יהיו טיולים, ולא תהיה השאלת ספרי לימוד לתלמידים נזקקים.

שמשון שושני: ביתספר יתקשה לתפקד.

שמשון שושני: אנחנו מדברים כאן גם על הערכה תקציבית של 3-2 מיליארד שקלים.

שמשון שושני: אני לא יודע בדיוק מהי ההערכה המדויקת.

שמשון שושני: מדובר על סכומים מאוד משמעותיים.

ג'מאל זחאלקה: בעיתון – 3 מיליארד.

זבולון אורלב: לא, 2 מיליארד.

שמשון שושני: העיתון תמיד יודע, אבל זה בין 2 ל-3 מיליארד שקלים – סכום מאוד משמעותי.

שמשון שושני: אבל בתי הספר לא יוכלו לתפקד.

שמשון שושני: לכן ההצעה היא שעד שכל הדברים האלה יתגבשו או שעד שיימצא פתרון, לתת לבתי הספר אפשרות לחיות ולפתוח את שנת הלימודים כסדרה וכתקנה.

שמשון שושני: יש מספיק צרות אחרות שמערכת החינוך – המנהלים והמורים – צריכים להתמודד איתם.

שמשון שושני: תאמינו לי, הצרות הן מכאן ועד להודעה חדשה.

זבולון אורלב: כדי לפתור את התעלומה של הסכומים, מה שמבקשים מאיתנו אישור עליו הוא תשלומי הרשות שהם כ-1.3 מיליארד שקלים, לפי נתוני מחלקת המחקר של הכנסת.

זבולון אורלב: בסך הכול ההורים משלמים כ-3 מיליארד כי נוסף לתשלומי הרשות יש עוד תל"ן – תוכנית לימודים נוספת – יש סוגיית ההזנה, רכישת שירותים מרצון ועוד כל מיני- -

יצחק יצחק קדמן: תשלום עבור מגמות.

זבולון אורלב: אני לא מדבר על הדברים הלא חוקיים.

ג'מאל זחאלקה: כופים על אנשים לשלם מרצון.

זבולון אורלב: נו, ודאי.

זבולון אורלב: אנחנו מתקרבים לחג השבועות.

זבולון אורלב: אנחנו קיבלנו את התורה מרצון, אבל חז"ל אומרים שהקדוש-ברוך-הוא "כפה עליהם הר כגיגית" כדי לקבל את התורה.

זבולון אורלב: כופים אותו עד שאומר "רוצה אני".

זבולון אורלב: כופים אותו עד שאומר, אני משלם.

יצחק קדמן: וגם כשהוא לא רוצה.

זבולון אורלב: אנחנו רוצים לנסות להגיע להסכמות.

זבולון אורלב: היו שנים שחלק מהוועדה מנע קבלת החלטה במועד.

זבולון אורלב: בסוף הוועדה תמיד אישרה מתוך אחריות, נגד רצונה ותחת מחאה.

זבולון אורלב: כי האלטרנטיבה היא שהם לא יוכלו לגבות ולא יוכלו לארגן ולא יוכלו להזמין כבר עכשיו את אכסניות הנוער לשנה הבאה ולהזמין את הספרים ודברים אחרים.

זבולון אורלב: עוד בשורה רעה: גם אם נאשר את הצעת החוק, מה שבלתי אפשרי בשלוש קריאות בחודשיים שנותרו, הביצוע במקרה הטוב הוא בתשע"א, כי רק לביטוח לאומי דרושה שנה לצורך התארגנות לגביית התשלום, כך אומרת לי היועצת המשפטית.

זבולון אורלב: את זה אני אומר לך גם כשר הרווחה לשעבר הממונה על הביטוח הלאומי.

חיים אמסלם: גם זה כדאי.

זבולון אורלב: לפי התוכנית שאני רואה, אנחנו נשתדל להעביר את הקריאה הטרומית; נעבוד על קריאה ראשונה חזק מאוד כדי להכין אותה לקריאה שנייה ושלישית, גם אם יהיה צורך לעבוד על זה בפגרה; להביא את זה לקריאה ראשונה בתחילת מושב החורף, ובדצמבר להביא לקריאה שנייה שלישית.

זבולון אורלב: זה לוח הזמנים שאני פחות או יותר רוצה לתכנן.

זבולון אורלב: אז ללחוץ את ביטוח לאומי כדי לעשות גם פעולות חפוזות כדי שזה יהיה בתשע"א כך שמשרד החינוך יימנע מהחרפה ומהבושה לבוא לוועדה לבקש שוב אישור.

זאב בילסקי: יהיה לי קשה מאוד להצביע נגד היושב ראש.

זאב בילסקי: זה לא מתקבל על דעתי, זה לא נראה לי.

זאב בילסקי: לכן אני מנסה בכל כוחותיי.

זאב בילסקי: מאז שאדוני היה המנכ"ל כל שנה היה בטח אותו דיון, וכל פעם אמרו, מתוך אחריות, הנה השלטון המקומי, הנה קדמן, הנה המנהלים - -

זבולון אורלב: זאב, אתה טועה.

זבולון אורלב: בקדנציה הקודמת נפל הפור שפעם אחת הכנסת אישרה בקריאה טרומית.

זבולון אורלב: אני חבר קואליציה ואלכס חבר קואליציה, הרב אמסלם גם כן ובן סימון – והם כולם יחתמו על החוק.

זבולון אורלב: זה בהסכמה רחבה.

זאב בילסקי: יש לי רעיון.

זאב בילסקי: אם אדוני מוכן ללכת לקראתי כדי למנוע ממני דבר שלא חלמתי עליו שאני אצביע בניגוד לדעתו- -

זבולון אורלב: לא, הפטנטים הרגילים לא עובדים עליי.

זבולון אורלב: אני רוצה להיות נוכח.

זבולון אורלב: למדנו, חברי הכנסת, שכל פעם שאומרים "תצביע", הוא אומר: נוכח ולא מצביע, נוכח ולא משתתף – כל מיני פטנטים.

קריאה: היה כבר "מצביע ולא נוכח".

זאב בילסקי: אני מתנצל, אני מושך את דבריי חזרה.

זאב בילסקי: גם עניין הכסף לא כל-כך נראה לי, אדוני היושב ראש.

זאב בילסקי: אני לומד פה כל יום מחדש.

זאב בילסקי: אני רואה שהממשלה הזאת בענייני כספים – דבר מופלא.

זאב בילסקי: 100 מיליון פה, 100 מיליון שם – מה שנקרא "תשועת השם כהרף עין" – כל ישיבת ממשלה 100 מיליון בלי שום בעיה.

זאב בילסקי: אני מציע לאדוני שתי הצעות: האחת – לא נצביע על זה, ונבקש משר האוצר לתת מקדמה בגובה 50% מהסכום שייקח עד שאנחנו ועד שאנחנו ועד שאנחנו; בינתיים ייתן לו מקדמה, יהיה לו 50% מ-1.3, שזה כסף קטן לממשלה הזאת כי רק ההסכמים הקואליציוניים הם פי עשרה מהסכום הזה, כך שלא נראה לי שיש בעיה.

זאב בילסקי: אז אפשר להתקדם.

זאב בילסקי: ההצעה השנייה היא כזאת: אם אדוני מוכן שאנחנו נצביע על זה עכשיו, אבל ייכתב בפרוטוקול שזאת הפעם האחרונה - -

קריאות: כתוב כבר 17 שנה.

זבולון אורלב: לא נכון.

זבולון אורלב: תודה, זאב.

זבולון אורלב: אלכס מילר, בבקשה.

אלכס מילר: תודה, אדוני היושב ראש.

אלכס מילר: זאת הישיבה הרביעית שלי בכנסת על הנושא הזה – כל שנה מעלים את זה, ואנחנו דנים לפני פתיחת שנת הלימודים על תשלומי הורים.

אלכס מילר: מדברים הרבה, אבל בסוף מגיעים לאותה נקודה שלמדינה אין כסף לסבסד את זה, ולא מוצאים שום דרך להוריד את הנטל הזה מההורים.

אלכס מילר: מצד שני צריך להבין שחוץ מהבעיה של תשלומי הורים קיימת בעיה של אכיפה של גביית אותם סכומים.

אלכס מילר: זאת אומרת אנחנו שומעים ומקבלים הרבה מאוד פניות מהציבור שהסכום שהוועדה מאשרת לא דומה לסכום שגובים מהם.

אלכס מילר: לכן אני מציע שעל כך נתמקד לפחות השנה כך שסוף-סוף נגיע למצב שיש אכיפה מלאה לאותם סכומים שמאשרת ועדת חינוך.

אלכס מילר: אין ספק ששר החינוך, כמו שאני מכיר אותו ושוחחתי איתו על כך, יפעל לטובת הורדת הנטל הזה מההורים, וצריך למצוא דרכים יצירתיות בשביל לפתור את העניין הזה.

אלכס מילר: יש לנו מחלוקת, כמובן, על כל אותן הוצאות – גם עם המס הפרוגרסיבי.

אלכס מילר: אני מאמין שבגלל המחלוקת הזאת לא נוכל לקדם את הצעת החוק בזמנים שזאב בילסקי מציע.

אלכס מילר: לכן פה נצטרך להיכנס לדיון עמוק.

אלכס מילר: מדובר על שינוי ניכר בדרך גביית המיסים במדינה.

אלכס מילר: אני מציע שנהיה פרופורציונלים כלפי הדרישות שלנו.

אלכס מילר: אנחנו נמצאים פה אחרי תקופה קשה בזמן מיתון כלכלי, ולבוא ולמצוא דרך להטיל על הממשלה עוד 3 מיליארד שקל בלי שאנחנו יודעים אם העניין הזה יהיה תחת אכיפה משמעותית ואותם כספים שבסופו של דבר המדינה תממן, האם לא תהיה גבייה נוספת בצורה כזאת או אחרת מבתי הספר שגם היום גובים מעל הסכום שהוועדה מאשרת.

אלכס מילר: אני מציע שנאשר את זה, ניתן למערכת החינוך להיכנס לעבודה רצופה.

אלכס מילר: אם יש באפשרותנו להשקיע השנה בעניין האכיפה ולמצוא דרכים יצירתיות לפתור את העניין הזה, אני אשמח אם נגיע להסכמה.

אלכס מילר: תודה.

חיים אמסלם: אני מצטרף למה שאמר חבר הכנסת מילר.

חיים אמסלם: אבל אני רוצה לומר עוד דבר: כולנו זוכרים חלק מהדיונים לגבי החלוקה הפנימית בתשלומי ההורים.

חיים אמסלם: אם נעמוד כאן כוועדה על המסר שתשלומי ההורים יהיו הוגנים ומדויקים זה גם חלק חשוב מהעבודה הזאת.

זבולון אורלב: אני רק רוצה לציין שחבר הכנסת אלכס מילר, חבר הכנסת זבולון אורלב, חבר הכנסת גדעון סער וחבר הכנסת חיים אמסלם היו חתומים על החוק בסוף הקדנציה הקודמת.

יצחק קדמן: ועוד 60 נוספים.

זבולון אורלב: כן, 61 חברי כנסת.

זבולון אורלב: יש כאן הסכמה רחבה.

מרב ישראלי: חוץ מהיוזמים.

זבולון אורלב: חוץ מהיוזמים.

זבולון אורלב: 4 יוזמים ועוד 61.

זבולון אורלב: אני לא יודע אם שוב צריך לעשות 61, אבל מה שחשוב לנו זה חברי הוועדה כי הם משקפים את כלל הסיעות בכנסת.

זבולון אורלב: יכול להיות שגם לא צריך לבזבז עוד שבועיים זמן על החתמה של 61 חברי כנסת כי גם זה לוקח שבועיים-שלושה.

זבולון אורלב: חבל על הזמן, אם כי זה מוסיף לזה תוקף.

זבולון אורלב: אני אאפשר עכשיו לאלה שביקשו רשות דיבור.

זבולון אורלב: יצחק קדמן, בבקשה.

יצחק קדמן: תודה.

יצחק קדמן: אני חוגג את השנה ה-17 ברציפות שאני אומר את אותם דברים.

יצחק קדמן: הייתי יכול להפנות את כולכם לפרוטוקול, אבל רק כדי שחוקר שיחקור יום אחד את העניין לא יגיד, מה קרה בשנה השבע עשרה, לא היית, אני אומַר דברים מאוד קצרים.

יצחק קדמן: אני בהחלט מאמין לכוונתו של יושב ראש הוועדה להעביר את החוק הנדרש הזה, אבל הרשו לי לפקפק בכל הכבוד אם לא נצטרך בשנה הבאה כעת חיה לדון שוב באישור תשלומי הורים.

יצחק קדמן: כבר 17 שנה האחרונה שאנחנו מאשרים את תשלומי ההורים.

יצחק קדמן: בכל שנה העניין נמשך.

יצחק קדמן: אני אספתי אסופה של שרים ושרות חינוך לשעבר על הדברים שהם אמרו והתחייבו שתשלומי הורים יעברו מן העולם.

יצחק קדמן: בינתיים זה לא קרה.

יצחק קדמן: תשלומי הורים הם אחת הרעות החולות הגדולות ביותר במערכת החינוך.

יצחק קדמן: הם מתכון בטוח להגדלת פערים גם בתוך בית ספר בין ילד לילד וגם בין בתי ספר לבתי ספר.

יצחק קדמן: יש במדינת ישראל בתי ספר שיש בהם כמעט הכול, שחלק גדול מזה ממומן בידי שח"פ – שירות חינוכי פרטי.

יצחק קדמן: יש בתי ספר שאין בהם כלום או כמעט כלום.

יצחק קדמן: אחר-כך אנחנו תוהים שהדבר בא לידי ביטוי גם בתוצאות המיצ"ב.

יצחק קדמן: הדבר הכי חמור בתוצאות המיצ"ב זה לא איפה ישראל עומדת בהשוואה למדינות אחרות, אלא הפערים בתוך המדינה הקטנה הזאת שנקראת ישראל בין תלמידים לתלמידים בתוצאות המיצ"ב.

יצחק קדמן: חלק מזה נובע ממה שתיארתי עכשיו.

יצחק קדמן: מערכת החינוך צריכה לסגור פערים, אבל במקום זה באמצעות תשלומי הורים היא מגדילה פערים.

יצחק קדמן: שלא לדבר על מסע ההשפלות הבלתי נדלה שצריכים לעבור ילדים.

יצחק קדמן: הרי הם לא בעסק, דורשים מההורים לשלם.

יצחק קדמן: אבל מה לעשות, ההורים לא נמצאים בבית ספר, אלא הילדים.

יצחק קדמן: לבי, לבי – אני אומר את זה אני לא יודע כמה שנים גם למנהלי בית הספר שהפכתם אותם לגבאים ולגזברים ולכאלה שצריכים כל היום לריב עם הורים – כן שילמת, לא שילמת, כן מותנה בתשלום, לא מותנה בתשלום.

יצחק קדמן: עזבו כבר את המורים ואת המנהלים מהעיסוק הכספי הזה.

יצחק קדמן: עזבו את התלמידים מההשפלות של "כן עולים לאוטובוס", "לא עולים לאוטובוס" כשיש טיול.

יצחק קדמן: מספיק.

יצחק קדמן: שמעתי שראש הממשלה הנוכחי לא אוהב מסים.

יצחק קדמן: הוא חושב שצריך להוריד מסים ליחידים ולחברות.

יצחק קדמן: בואו נתחיל עם ביטול המס הרגרסיבי הזה שמשפחה ענייה ומשפחה עשירה משלמים אותו שיעור.

יצחק קדמן: זה מס מעוות לחלוטין והגיע הזמן לבטל אותו.

יצחק קדמן: אבל אדוני היושב ראש, יש לי אליך כמה בקשות: עד שנצליח לבטל את זה, ואני מקווה שהשנה יקרה נס, וזאת השנה האחרונה.

יצחק קדמן: 17 זה טוב בגימטריה, וטוב שהעניין הזה ייגמר.

יהודה סקר: בח"י זה ייגמר.

יצחק קדמן: אבל עד שהעניין ייגמר יש לי כמה בקשות: בקשה ראשונה – שמחתי לשמוע שהמנכ"ל הודיע שקרן המלגות תישאר בעינה.

יצחק קדמן: יש לנו התחייבויות מהשרה הקודמת על כך שדבר קיומה של קרן המלגות יפורסם; מסתירים את זה מההורים.

יצחק קדמן: לא יכול להיות שמשרד החינוך מקיים קרן מלגות ולא מפרסם אותה ברבים.

יצחק קדמן: כמו שמפרסמים את תשלומי ההורים משרד החינוך צריך לפרסם ברבים שיש קרן מלגות.

יצחק קדמן: שנית, שרת החינוך התחייבה בקדנציה הקודמת שהקריטריונים לחלוקת המלגות יהיו שוויוניים, אחידים, מוצהרים בעיני כול.

יצחק קדמן: המצב הנוכחי היום הוא שאף אחד לא יכול לדעת אם הוא זכאי למלגה או לא כי אין קריטריונים ברורים מי זכאי למלגה.

יצחק קדמן: היו לנו מקרים ששני אחים מאותה משפחה, באותו מצב משפחתי כלכלי – ילד אחד קיבל כי הוא למד בבית ספר אחד, וילד אחד לא קיבל.

יצחק קדמן: זה מצב לא תקין.

יצחק קדמן: הוא לא נכון גם מנהלית וגם מצפונית ומוסרית.

יצחק קדמן: צריך את העניין הזה לתקן.

יצחק קדמן: אני פונה אליך, אדוני היושב ראש, גם לקיים דיון נפרד בנושא התשלום עבור מגמות.

יצחק קדמן: זה פטנט חדש.

יצחק קדמן: היום ביותר בתי ספר במקום לגבות תשלומי הורים של 200 שקל ו-300 שקל יש מגמות.

יצחק קדמן: הייתה לנו תלונה מילד שרוצה להתקבל למגמת כדורסל בבית ספר במרכז הארץ- -

זבולון אורלב: יצחק, אני הבטחתי שיהיה דיון על האכיפה.

זבולון אורלב: כוונתי גם לכל התשלומים הלא חוקיים.

זבולון אורלב: יצחק קדמן: אז גם בקשר למגמות.

זבולון אורלב: זה יהיה גם חלק מההחלטות שלנו.

יצחק קדמן: דבר נוסף שאני מבקש שגם הוא הובטח בעבר ולא קוים, שכל הורה יקבל דף הסבר על מה שמקנה לו הפוליסה של תאונות אישיות.

יצחק קדמן: לא יכול שמשלמים עבור ביטוח ולא יודעים מה הוא מקנה.

יצחק קדמן: אני ביקשתי פעם אחר פעם, וחברת הביטוח שזוכה במכרז צריכה לספק את המינימום הזה ולא להגיד להורים, שיש עותק אחד של הפוליסה באיזשהו מקום במזכירות בית הספר.

יצחק קדמן: זה לא מאמץ גדול מדי.

יצחק קדמן: חברת ביטוח שזוכה במכרז כזה מקבלת מיליונים על גבי מיליונים, והיא יכולה להואיל בטובה לתת להורים דף הסבר מה התנאים ומה מקנה הפוליסה הזאת.

יצחק קדמן: דבר אחרון: אני פונה אל אדוני היושב ראש ולוועדת החינוך כולה, לא יכול להיות שמה שמונח לפני ועדת החינוך לאישור הוא חלק קטן מתשלומי הורים.

יצחק קדמן: תשלומי הורים – לא משנה איך קוראים להם.

יצחק קדמן: אומרים, סמכותה של ועדת החינוך היא לדון אך ורק בתשלומי חובה שזה תאונות אישיות ותשלומי רשות שהם קבוצה מוגבלת של פעילויות.

יצחק קדמן: אבל רוב הכספים שנגבים מהורים בישראל לא נגבים תחת הכותרות האלה.

יצחק קדמן: הם נגבים תחת תשלומים כפויים מרצון, הם נגבים תחת שמות משמות שונים שאפילו לא באים לוועדה לאישור.

יצחק קדמן: אין אפילו תקרת גג כמו שיש בתל"ן לגבי הנושאים האלה.

יצחק קדמן: ועדת החינוך צריכה להיות מוסמכת לאשר את כל גביית תשלומי ההורים ולא רק חלק קטן מהדברים שאנחנו מאשרים היום, וחיים באשליה שזה הכול.

יצחק קדמן: בקשה אחרונה, שגם זה הובטח ולא קוים: צריך לתת להורים פירוט של תשלומי הורים על טופס מסודר שבו מופרדים התשלומים השונים.

יצחק קדמן: הורה צריך לדעת שזכותו לשלם תשלומי רשות ולא לשלם תשלומים אחרים.

יצחק קדמן: היום הורים ברוב המקומות מקבלים טופס שאין בו פירוט בכלל, ומקבלים את השורה התחתונה – "נא לשלם 2,000 שקל".

יצחק קדמן: יש לי דוגמות של טפסים כאלה.

זבולון אורלב: זה גם קשור לאכיפה.

זבולון אורלב: אכיפה זה דיון נוקב וקשה לא פחות מהדיון הזה.

זבולון אורלב: אני מציע לא למרוח אותו בשתי הערות, אלא נטפל בו טיפול שורש.

זבולון אורלב: אני מאמין שיש עם מי לעבוד, עם המנכ"ל הנוכחי.

יצחק קדמן: אני מקווה שזאת תהיה השנה האחרונה לעיוות הזה שנקרא "תשלומי הורים".

יצחק קדמן: אני סומך עליך- -

זבולון אורלב: אני כבר אומר לך, אין לי ביטחון מלא שזאת השנה האחרונה כי כמו שאתה יודע אנחנו הולכים לחוק קשה שאני מאוד מקווה שהביצוע שלו יכול להיות בתשע"א.

זבולון אורלב: אני יכול להבטיחך נאמנה שככל שזה תלוי בנו החקיקה תסתיים במושב החורף של שנת תש"ע.

זבולון אורלב: באשר ליכולת הביצוע והיישום של החוק זאת לוגיסטיקה מאוד מורכבת, ואני לא רוצה להיות יפה נפש ולהגיד שאני בטוח במאת האחוזים.

זבולון אורלב: לא, אני לא בטוח.

זבולון אורלב: אני יכול להיות בטוח בקשר להליכים שלנו.

זבולון אורלב: אגב, בדיונים קודמים של הוועדה שגם בהם השתתפת הציג הביטוח הלאומי – שלא נמצא פה היום כי לא הוזמן כי זה לא הדיון שלו – את הקשיים הלא קטנים בביצוע הגבייה והעברת התשלום לרשות המקומית או לבית הספר.

זבולון אורלב: יש פה תסבוכת לא פשוטה שצריך להתגבר עליה.

זבולון אורלב: פיני קבלו מהשלטון המקומי, בבקשה.

פיני קבלו: בקדנציה הקודמת ניסה חבר הכנסת הרב מלכיאור להגיע להבנות עם שרת החינוך, וכל שנה היא הבטיחה לבוא עם איזושהי נוסחה כדי למנוע את הדיון הזה בנושא תשלומי הורים.

פיני קבלו: הייתה הצעה לעשות זאת דרך הביטוח הלאומי; וכן הצעת חוק שאנחנו קידמנו באמצעות חברת הכנסת רונית תירוש - -

זבולון אורלב: עדיין אין אישור.

פיני קבלו: - - שקובעת שכל עוד הכנסת מקיימת את הדיונים שלה בתשלומי הורים, ושנת הלימודים נפתחת ובתי הספר לא מצליחים לגבות את הכסף, התשלום יהיה בגין השנה הקודמת עד שוועדת החינוך תחליט מה גובה התשלום, ואז יהיו התאמות או השלמות של ההורים.

פיני קבלו: אני פונה לחבר הכנסת בילסקי, אנחנו באמת רוצים לתמוך, ואתה יודע את זה כראש רשות.

פיני קבלו: יש לנו קושי עם זה שנובע מקשיים של משפחות, ורואים את התורים המשתרכים בפתיחת שנת הלימודים במחלקת החינוך ומול לשכת ראש העיר.

פיני קבלו: יש לחץ של חברי מועצה שלוחצים על ראש הרשות למצוא כספים לתמיכות כדי לסייע לבתי ספר שיסייעו להורים.

פיני קבלו: ראשי הערים לא עוברים בעניין הזה תהליך נכון, ולכן אנחנו בעד חוק שימצא הסדר.

פיני קבלו: לפעמים ראשי רשויות נותנים את היועצים המשפטיים שלהם לבתי הספר כדי לתבוע הורים שלא שילמו עד סוף השנה.

פיני קבלו: אני גם לא רוצה לחזור על אותם דברים שנאמרו כאן שמוציאים ילדים ומורידים אנשים מטיול.

פיני קבלו: זה דבר שחייב להסתיים.

פיני קבלו: יש חוק חינוך חינם, צריך לממש אותו, צריך להפסיק את ההליך הזה, וחבל שוועדת החינוך מקיימת כל שנה אותו דיון.

פיני קבלו: מתחלפים חברי כנסת, מתחלפים יושבי ראש- -

זבולון אורלב: מה זה מתחלפים, אני חוזר.

פיני קבלו: - - מסיימים ונותנים את האישור, ולאחר מכן הכול נשכח.

פיני קבלו: בשנה החולפת רצתי לרב מלכיאור.

פיני קבלו: הוא פנה, ביקש פגישות, ולא קרה כלום, ושוב הגענו למצב הנוכחי.

פיני קבלו: לגבי חברת הביטוח משכ"ל, הייתה פנייה של ראש המועצה לשלום הילד.

פיני קבלו: אני אפנה למשק ולכלכלה שלנו שהוא הגוף המבטח את בתי הספר, ואני אפנה את הבקשה להוציא פוליסת ביטוח לכל הורה ליושב ראש המשכ"ל, שאול מזרחי שיבצע את זה הלכה למעשה.

פיני קבלו: זה צריך להיות כך.

זבולון אורלב: אתה יכול לומר לנו שזאת תהיה הנחיית השלטון המקומי לחברה שזוכה?

פיני קבלו: אני אפנה מידית ליושב ראש משכ"ל, ואני אומר לו שוועדת החינוך של הכנסת מבקשת- -

זבולון אורלב: דורשת.

פיני קבלו: - - דורשת שכל תלמיד והורה יצוידו בפוליסת ביטוח כדי שיידעו מה מגיע לו ומה לא, מהם היקפי הביטוח ועל מה יש כיסוי ועל מה אין.

זבולון אורלב: תודה רבה.

זבולון אורלב: ארגון המנהלים, בבקשה.

זאב דורות: אני גם הפסקתי לספור את הישיבות שהשתתפתי בהן בנושא הזה, אולי מר קדמן הוא היחיד שהשיג אותי בעניין הזה.

זאב דורות: עמדת ארגון המנהלים הייתה מאז ומעולם שהמנהלים אינם גובים כספים.

זאב דורות: אנחנו מבקשים להפסיק עם זה.

זאב דורות: יחד עם זה מקור תקציבי חייב להיות כי אם הוא לא יהיה כל הפעילויות האלה או ייעלמו או יצטמצמו.

זבולון אורלב: האם אדוני ממליץ או לא ממליץ בפני ועדת חינוך לאשר את הצעת משרד החינוך?

זאב דורות: בלית ברירה, השנה הזאת כן.

זבולון אורלב: תחת מחאה כמוני.

זבולון אורלב: זאב דורות: יחד עם זה הסכומים נשארו כמו בשנה שעברה, ואני לא יודע אם יש לוועדת החינוך או למשרד החינוך שליטה על חברות ההסעות על חברות הטיולים, על חברות שנותנות שירותי סל תרבות, והמחירים עלו.

זבולון אורלב: המשמעות של הדבר הזה היא שאם הסכום נשאר אותו דבר ברור שהשירותים יצטמצמו בבתי הספר.

זבולון אורלב: אי אפשר יהיה לדרוש מבתי הספר לעמוד באותם שירותים שהיו בעבר.

זבולון אורלב: מר דורות, אני חייב לתקן אותך.

זבולון אורלב: בשנת תשס"ט תעריפי תשלומי ההורים עלו ב-10%.

זבולון אורלב: מאז יש משבר כלכלי, המחירים לא עלו.

זבולון אורלב: אז לומר לנו שהמחירים עלו, אנחנו לא קונים את זה.

זבולון אורלב: בשיחה עם שר החינוך, ואני שמח שלא הייתה שום מחלוקת בינינו.

זבולון אורלב: ביקשנו לא לשנות באגורה אחת ולא להעלות באגורה אחת.

זבולון אורלב: בלתי מתקבל על הדעת שכל התשלומים האלה שהם בושה וחרפה, עוד בתקופה של משבר כלכלי, נבקש עכשיו מהורים להעלות את התשלומים.

זבולון אורלב: זה בלתי מתקבל על הדעת, וצריך להסתדר עם הסכום שיש.

זבולון אורלב: מר לוקר, ארגון המנהלים התיכוניים, בבקשה.

אריה לוקר: אחד הדברים היפים במערכת החינוך שלנו באמצעות מנהל, חברה ונוער זה הפעילות החברתית והערכים החינוכיים שאנחנו מקנים בכספים האלה לילדים.

אריה לוקר: מהבדיקות שלנו עולה שאנחנו מצליחים לגבות רק כ-65% מהתקציב, למעלה מ-30% לא משלמים.

אריה לוקר: אנחנו עושים מאמץ שכל התלמידים ישתתפו, ואנחנו לא מקבלים.

אריה לוקר: הסרבנים זה נושא אחר.

אריה לוקר: הבקשה שלי היא בוודאי לאשר, אבל כפוף להתחייבות משרד החינוך להגדיל את סך המלגות לתלמידים.

אריה לוקר: המלגות בוודאי תומך בתקציב בית הספר, וכך אנחנו יכולים לתת לכולם להשתתף.

זבולון אורלב: אתה יודע על קריטריונים לחלוקת המלגות?

אריה לוקר: רכזי השכבות והמנהלים מכירים את כל הילדים.

אריה לוקר: אנחנו יודעים עוד לפני שהורים מגיעים לבית הספר למי אנחנו עוזרים ומי מתחמק.

זבולון אורלב: אתה לא עונה לי על השאלה.

אריה לוקר: כל מנהל בית ספר- -

זבולון אורלב: אתה לא עונה לי על השאלה.

זבולון אורלב: האם קיבלת ממשרד החינוך קריטריונים – תבחינים – למי מחלקים מגלות?

אריה לוקר: כן, יש לי תבחינים.

אריה לוקר: בהתאם לקריטריונים האלה יש ועדה בבית ספר שבוחרת את התלמידים הזכאים- -

זבולון אורלב: האם ההורים והתלמידים יודעים שיש קרן מלגות שאפשר לפנות אליה או שאתה סומך רק שהמורים יפנו בשמם?

אריה לוקר: אני לא יכול להתחייב שכל ההורים יודעים, אבל אנחנו מזכים את החשבון של כל ילד וילד שקיבל את המלגה.

זבולון אורלב: אני שואל האם ההורים יודעים שיש קרן מלגות בבית ספרך, כך שמי שמרגיש שהוא זקוק לסיוע הקרן יכול לפנות למחנך או לרכז השכבה ולבקש שיגישו בשמו בקשה למלגה?

אריה לוקר: כל הורה שיש לו בעיית תקציב פונה למנהל בית הספר- -

זבולון אורלב: אתה לא עונה לי על השאלה.

זבולון אורלב: האם ההורים יודעים או לא יודעים שיש קרן מלגות?

קריאות: - - -

זבולון אורלב: מה אתה עושה לתלמיד שאתה שואל אותו והוא לא עונה?

אריה לוקר: אם הוא נותן את התשובה אני מנסה להבין אותה.

אריה לוקר: אני לא אבוא ואגיד שאני מודיע בבית הספר ל-3,000 שיש מלגות, ולכן שיעמדו בתור.

אריה לוקר: אנחנו מכירים את מי שפונה.

אריה לוקר: גם מי שלא פונה, ומנהל יודע שמגיע לו, הוא מקבל.

זבולון אורלב: כלומר אתה מתנגד להצעתו של ד"ר קדמן שאומר שצריך לפרסם להורים שיש קרן המלגות כדי שהורה שמרגיש שהוא זקוק לקרן המלגה, שיגיש בקשה.

אריה לוקר: אני לא מתנגד, אבל יש הבדל בין הרצוי, שאין לי התנגדות, לבין המצוי שאני מכיר את האוכלוסייה, ואני עוזר לכולם.

אריה לוקר: יש כאלה שלא משלמים כלום, כי הם לא יכולים, והם יהיו שותפים לכול.

זבולון אורלב: תודה רבה, אריה.

אריה לוקר: תודה גם לך על הפגישה.

זבולון אורלב: אני מודה לך.

זבולון אורלב: קיבלתי פתק מפיני קבלו, נציג השלטון המקומי, שבו הוא מודיע שכרגע מסרו לו מהחברה למשק וכלכלה של השלטון המקומי, שהשבוע יפיצו את פוליסות הביטוח במיליון עותקים.

זבולון אורלב: מר קדמן, אני מזמין אותך לקבל את הפתק הזה.

זבולון אורלב: יש לך ארכיון של פתקים?

זבולון אורלב: אני כותב פה: "מאשר", ואת התאריך.

יצחק קדמן: תוסיף למטה: "למעקב אחרי ביצוע".

זבולון אורלב: פיני, עכשיו זה בידי האריה, תיזהר.

זבולון אורלב: דף להורים על הפוליסה כבר מחקנו.

זבולון אורלב: אתם רואים, הכול מסתדר תוך כדי הישיבה.

זבולון אורלב: נציגת ההורים, אתי בנימין, בבקשה.

אתי בנימין: אני מצטרפת אליך, חבר הכנסת זבולון אורלב.

אתי בנימין: אני נמצאת כאן בוועדה מהקדנציה הקודמת שלך, וכמו טובים ורבים פה כל שנה שומעת את ההבטחות לבטל את נושא תשלומי ההורים, ולא קורה כלום.

אתי בנימין: אז אני מאוד מקווה שהפעם זה יקרה.

אתי בנימין: החברה למשק וכלכלה התחייבו על מיליון עותקים, אבל זה בדיוק 50% ממה שצריך.

אתי בנימין: אני מבקשת שיתחייבו פה להגדיל את המספר.

פיני קבלו: אצלנו מבוטחים 1.1 מיליון.

זבולון אורלב: היא לא יודעת שלא כל הרשויות המקומיות מבטחות במשק וכלכלה.

זבולון אורלב: להם יש 1.1 מיליון מבוטחים, אז תוסיף בבקשה 1.1 מיליון ולא 1 מיליון.

אתי בנימין: יש הרבה יותר.

אתי בנימין: אני מצטרפת לכל מה שאמר פה חברי קדמן, ואני לא ארחיב, אבל אני רוצה להציע שכל נושא קרן המלגות יופיע באותו מסמך שמוציא משרד החינוך ומחלק לכל ההורים לפני פתיחת שנת הלימודים.

יצחק קדמן: זה הובטח בשנה שעברה על-ידי השרה.

אתי בנימין: אז אני רוצה שהפעם נעקוב, וזה יופיע גם כן שם.

זבולון אורלב: אנחנו יכולים להתנות אישורים?

מרב ישראלי: לא.

זבולון אורלב: צריך חוק בשביל זה?

מרב ישראלי: לא.

מרב ישראלי: אישור זה אישור.

זאב בילסקי: אתה יכול להתנות, במילא כל מה שאומרים פה זה קאלם פאדי.

זאב בילסקי: אז כל שנה נגיד ולא נחזור.

זאב בילסקי: תגיד.

זבולון אורלב: אני רוצה להזכירך שהשרה הקודמת היא מקואליציה שהייתה בראשות מפלגתך.

זאב בילסקי: אני כבר התבלבלתי מי שהיה - -

זבולון אורלב: אני יודע שאתה רוצה להתבלבל, אבל אני לא אתן לך.

זבולון אורלב: צריך לומר ביושר: בשנה האחרונה של הקדנציה הקודמת זז משהו.

זבולון אורלב: עצם הגשת החוק והעברה טרומית, איש לא ייקח את זה לרב מלכיאור שקדם לי בתפקיד, שעשה עבודה מאוד חשובה.

זבולון אורלב: הקו הקובע נחצה, יש כבר הצעת חוק, ויהיה לממשלה הזאת קשה מאוד להפיל הצעת חוק שהממשלה הקודמת אישרה או נתנה לו לעבור.

זבולון אורלב: אני לא אומר שהיא אישרה, אלא נתנה לו לעבור בשתיקה.

זבולון אורלב: לכן אני לא אומר שאנחנו דנים השנה בדיוק כמו בשנה שעברה.

זבולון אורלב: לא.

זבולון אורלב: אנחנו כבר אחרי חוק שעבר בקריאה טרומית.

זבולון אורלב: יהודה סקר, בבקשה.

יהודה סקר: הנושא הקשה ביותר הוא תשלומי הורים בבתי ספר תיכונים דתיים.

יהודה סקר: כ-10,000 ל-15,000 שקל נגבים- -

זבולון אורלב: סליחה, אני הדגשתי, ואני לא יודע למה אתם לא מקשיבים לי.

זבולון אורלב: אני אמרתי שביחס לכל סוגיית האכיפה של התשלומים שהם לא תשלומי הרשות והחובה אני אקיים על כך דיון נפרד.

זבולון אורלב: אמרתי את זה גם לנועם עזרא שיושב לידך.

זבולון אורלב: זה לא הדיון היום כי אתה רוצה שבחצי שעה נקיים דיון בעניין כל כך רציני, כולל אכיפה?

זבולון אורלב: זה לא מספיק.

זבולון אורלב: אני אקיים על זה דיון מיוחד, ונקדיש שעתיים לדיון הזה.

זבולון אורלב: הוא מספיק חשוב.

יהודה סקר: אני מקבל.

יהודה סקר: בכל מקרה, המצב קשה.

יהודה סקר: ההורים צריכים לקחת משכנתא נוספת בשביל הנושא הזה.

יהודה סקר: עניין נוסף הוא רפואת שיניים.

יהודה סקר: תלמידים משלמים ביטוח.

יהודה סקר: משרד החינוך התחייב להוציא מכרז בשנה שעברה, ועד היום לא יצא מכרז.

זבולון אורלב: משרד החינוך ירשום את השאלה הזאת.

זבולון אורלב: הובטח שיהיה מכרז לרפואת שיניים, ועד היום לא בוצע- -

יהודה סקר: עד היום עשו את זה בהתנדבות.

יהודה סקר: הסתדרות רופאי השיניים נותנת עד היום שירותים לאותם תלמידים שהיו רשומים במרפאות "שורש", חינם.

יהודה סקר: תודה רבה.

זבולון אורלב: מוחמד שמא, מנהל מחלקת החינוך מטמרה, בבקשה.

מוחמד שמא: צהריים טובים.

מוחמד שמא: אני הוזמנתי בנושא ביטוח תאונות אישיות לתלמידי בתי הספר.

מוחמד שמא: זה נושא כאוב מאוד.

מוחמד שמא: אנחנו מתעסקים בזה מספר שנים טובות, לצערי הרב, באפס כוח.

מוחמד שמא: ועדת החינוך המכובדת קובעת מדי שנה את התעריף – 32 ₪, ובשנה האחרונה 34 ₪.

מוחמד שמא: חברת הביטוח גובה מעיריית טמרה 70 שקל, והיא מחייבת את הרשויות המקומיות לגבות אך ורק 34 שקלים, ומאידך אנחנו מחויבים בתשלום של 70 שקלים.

זבולון אורלב: יושב פה השלטון המקומי.

פיני קבלו: הם הלכו לחברות ביטוח פרטיות.

מוחמד שמא: לא, אדוני.

פיני קבלו: תבוא למשק וכלכלה ב-34 שקל.

מוחמד שמא: אדוני, אתה לא היית איתנו בישיבות.

מוחמד שמא: אני הייתי במרכז השלטון המקומי עם יעקב אגמון ועם מנכ"ל חברת ביטוח כלל.

מוחמד שמא: ישבנו מספר פעמים, ולצערי הרב, לא יצא שום דבר.

מוחמד שמא: חברת הביטוח של מרכז השלטון המקומי מבצעת סינון; רשויות שבהן יש כביכול הרבה תביעות היא לא מבטחת, אלא מעבירה אותן לסוכן משני; ואילו רשויות שאין בהן הרבה תביעות הם מקבלים אותן בחיבוק ידיים.

מוחמד שמא: אני גם בדקתי: מבחינת בתי הספר אין הרבה דיווחים, מדובר בשניים-שלושה דיווחים.

מוחמד שמא: היכן הדיווחים?

מוחמד שמא: הרי התלמיד מבוטח 24 שעות.

מוחמד שמא: הדיווחים הם של ההורים.

מוחמד שמא: זה טוב, ההורים מודעים יותר.

מוחמד שמא: מה רע בזה?

מוחמד שמא: אז הם מדווחים לחברת הביטוח.

זבולון אורלב: מר פיני קבלו, האם אתם יכולים להודיע לנו שהחברה למשק וכלכלה מוכנה לבטח כל רשות מקומית באותו תעריף?

עמיצור כחלון: אני מנהל את סוכנות הביטוח של החברה למשק וכלכלה.

עמיצור כחלון: אנחנו מבטחים רשויות שפונות אלינו – 1.1 מיליון תלמידים.

זבולון אורלב: ללא סינון?

עמיצור כחלון: ללא סינון.

מוחמד שמא: סליחה, אדוני- -

זבולון אורלב: סליחה, מה קורה כאן?

עמיצור כחלון: בתוכן יש לנו גם כ-150 אלף תלמידים מהמגזר הערבי – רשויות שפנו אלינו וביטחנו אותן.

עמיצור כחלון: כל רשות שפונה אלינו, אנחנו מטפלים בה ומשיגים לה ביטוח באמצעות הזכיין שזכה במכרז, שזה "כלל חברה לביטוח".

עמיצור כחלון: לכן יש לנו מספר המבוטחים המרבי בתחום הזה.

זבולון אורלב: אני אנצל את נוכחותו של מנכ"ל משרד החינוך, ואני אבקש ממנו לרשום את הבעיה של טמרה.

זבולון אורלב: אם המנכ"ל יסכים, ייכנס לעובי הקורה וינחה את מי שצריך להנחות כדי להסדיר את הביטוח במסגרת התעריף שהמשרד מבקש.

זבולון אורלב: רשמנו שהמנכ"ל עשה תנועת ראש חיובית.

שמשון שושני: הוא גם לא אמר "כן", אבל הוא מקבל את מה שאמר היושב ראש.

יהודית גידלי: כתבתי שהמנכ"ל לקח על עצמו לבדוק את הנושא.

זבולון אורלב: בסדר.

זבולון אורלב: הוא עכשיו הכתובת שלך כי מדובר במקרה פרטי.

זבולון אורלב: אם יש הודעה שאין סינון אז אין סינון.

זבולון אורלב: יכול להיות שיש מקרה פרטי עם טמרה.

זבולון אורלב: רשות הדיבור לאיציק מימון, יושב ראש ארגון ההורים.

איציק מימון: תודה רבה, אדוני היושב ראש, חברי כנסת, מנכ"ל, חברי הוועדה.

איציק מימון: מדינת ישראל חוקקה חוק שנקרא "חוק חינוך חובה חינם".

איציק מימון: מזמן החוק הוא לא חינם; הוא אף פעם לא היה חינם.

איציק מימון: אתמול נקראתי לביתו של אב בבאר שבע, אבא לתשעה ילדים שילדיו לומדים בבתי ספר ממלכתיים רגילים.

איציק מימון: פיטרו אותו לפני חצי שנה מהעבודה, אשתו לא עובדת, והוא רוצה ששני הילדים הגדולים שלו – בן 15 ובן 16 – ייצאו לעבוד כדי שיוכלו לסייע בפרנסת המשפחה כדי שהאחים שלהם יוכלו להמשיך ללמוד.

איציק מימון: יש חוק חינוך חובה במדינת ישראל, והוא חינם.

איציק מימון: זה לא חינם, והוא אמור לשלם, והוא לא מסוגל לשלם.

איציק מימון: לקראת סוף השנה שעברה הילדים לא הלכו לבית הספר, אלא הלכו לעבוד כדי שזה ימשיך להם עם החופש הגדול.

איציק מימון: קצינת ביקור סדיר ביקרה אצלו ואיימה עליו, והיום הוא לא יודע מה לעשות, הוא לא מסוגל לשלם לבתי הספר.

איציק מימון: לגבי נושא המלגות.

איציק מימון: משרד החינוך מעביר מלגות לבתי הספר.

איציק מימון: ההורים לא יודעים, ואם הם יודעים שמקבלים מלגה באה אמא מסוימת ומבקשת לשלם עבור פעילות מסוימת לילד שלה, והם מנתבים את זה למה שהם קובעים בבית הספר, וזה לא צריך להיות כך; או שמתנים את זה בהסדר המשך התשלום שהמשפחות לא מסוגלות לעמוד בו.

איציק מימון: בימים אלה עומד לעלות למסכים סרט שאנחנו עורכים יחד עם ערוץ 10 בתוכנית של אושרת קוטלר כדי להראות מה עושים בני נוער, בנים ובנות, כדי להשיג כסף כדי לממן מסיבת סיום או טיול.

איציק מימון: זה סרט עצוב וקשה, ומה שייראה שם לא יביא כבוד למערכת החינוך, וכדאי לקחת את זה לתשומת לבנו.

איציק מימון: ארגון ההורים הארצי תומך בכך שזאת תהיה הפעם האחרונה, ושהחוק הזה ייצא לדרך- -

זבולון אורלב: אני אומר באופן גלוי, אני לא רוצה להשלות אף אחד: אני לא בטוח שזאת פעם אחרונה, אני יודע לאיזה תהליך אנחנו נכנסים.

זבולון אורלב: נעשה הכול כדי לסיים אותו.

איציק מימון: אדוני היושב ראש, אני יושב פה משנת 2000.

איציק מימון: הייתי יושב ראש ועדת הבטיחות בארגון, והיום אני יושב ראש הארגון.

איציק מימון: אני שומע את זה שנה אחרי שנה, וזה מעליב לשבת עוד שנה ולשמוע שזה יאושר, וזה יהיה עוד שנה.

זבולון אורלב: איציק, מה אתה מציע, לא לאשר את זה?

איציק מימון: אני מציע לאשר את זה על תנאי.

זבולון אורלב: אני לא אוהב לסבן ולא אוהב לעגל קצוות כשלא צריך.

זבולון אורלב: משפטית אין דבר כזה "לאשר על תנאי".

זבולון אורלב: או שמאשרים או שלא מאשרים.

מרב ישראלי: גם יתחילו לגבות כספים.

מרב ישראלי: תחזיר אותם?

איציק מימון: אז אולי אנחנו ההורים נעשה משהו על תנאי ונפרסם את זה.

זבולון אורלב: מאה אחוז.

איציק מימון: בחוזר התשלום אנחנו רואים זו השנה השלישית את הביזיון – שקל וחצי – כלפי ארגון ההורים הארצי.

איציק מימון: שלוש שנים אומרים שרוצים לסגור את הארגון, סוגרים את הארגון – רשם העמותות, לא רשם העמותות.

איציק מימון: לרשם העמותות ניתנה אפשרות של 4 חודשים כדי להגיש, ועברו 3 חודשים.

איציק מימון: כולם פה מקבלים שכר חוץ מאתנו, ההורים.

איציק מימון: אנחנו מממנים את הפעילות שלנו מכיסנו.

איציק מימון: שקל וחצי שנתרם לנו על-ידי ההורים – גם את זה משרד החינוך גוזל מאתנו.

איציק מימון: אנחנו מבקשים להסיר את הביזיון הזה כרגע באישור, כי לא יכול להיות שבמשך שלוש שנים אי אפשר לפרק ארגון.

איציק מימון: תודה, אדוני היושב ראש.

זבולון אורלב: אני לא רוצה להיכנס כרגע לעניין ארגון ההורים הארצי.

זבולון אורלב: צריך להסתיים הליך אצל הרשם- -

איציק מימון: אני נפגש איתו היום ב-15:00 במקום אחר.

זבולון אורלב: דלתנו תמיד פתוחה.

זבולון אורלב: ברגע שתרצה שהוועדה תתערב, אתה יודע שאוזננו מאוד קשובה לעניין.

זבולון אורלב: כרגע כדאי שזה יטופל במגעים הישירים שיש לכם עם המשרד.

זבולון אורלב: ככל שתרצו אוזננו תמיד כרויה.

זבולון אורלב: חברת הכנסת אנסטסיה מיכאלי, בבקשה.

אנסטסיה מיכאלי: אדוני היושב ראש, תודה רבה על זכות הדיבור.

אנסטסיה מיכאלי: כבוד גדול להיות בדיון הזה ולשמוע את כולכם.

אנסטסיה מיכאלי: אני לא רוצה להוסיף עוד מעבר למה שאמרתם.

אנסטסיה מיכאלי: הכבוד שלי הוא להיות כאן גם כחברת כנסת וגם כנציגת ההורים כמו אתי שהופיעה כאן.

אנסטסיה מיכאלי: הנושא הזה קרוב אליי כי אני במקרה אמא לשבעה ילדים, השמיני בבטן- -

זבולון אורלב: שיהיו בריאים.

אנסטסיה מיכאלי: בעזרת השם.

אנסטסיה מיכאלי: החוק שאנחנו דנים עליו הוא קשה, כמו שאמרת.

אנסטסיה מיכאלי: לדעתי, זה לא טיפול שורש, אלא אולי עקירת שן, כי צריך להחליף את סדר העדיפויות של כל המדינה שלנו.

אנסטסיה מיכאלי: בזמנו השתתפתי בדיון של הוועדה לקידום מעמד האישה שבו דיברו על נושא מאוד חשוב – הוצאה מוכרת למס עבור טיפול בילדינו.

אנסטסיה מיכאלי: זה נושא מאוד פופולרי, אבל לדעתי, עדיף לדבר ולדון על חוק חינוך חינם.

אנסטסיה מיכאלי: זה הפתרון לטווח הארוך.

אנסטסיה מיכאלי: אולי זה הפתרון למצוא שתיל.

אנסטסיה מיכאלי: אני מעדיפה שנשתול עץ חדש ונמצא פתרון למה שבמשך 17 שנה לא מצאנו.

אנסטסיה מיכאלי: אני מאוד מצפה שנמצא אותו בזכות הקשר האישי ובזכות יושב ראש הוועדה הזאת, זבולון אורלב, שכמו שאני מכירה אותו הוא בן אדם שלא עוזב כל נושא שהוא מטפל בו בנחת, אלא מטפל בו עד הסוף.

אנסטסיה מיכאלי: אני מאחלת בהצלחה בעניין הזה.

אנסטסיה מיכאלי: רציתי לשאול את זבולון אורלב לגבי משפחות שיש בהן הרבה ילדים.

אנסטסיה מיכאלי: יש משפחות שיכולות להתמודד עם התשלומים כשיש שני ילדים, אבל במצב שיש יותר משניים?

אנסטסיה מיכאלי: אם יש ארבעה-חמישה ילדים, וכל ילד לומד בבית ספר אחר – בכל פעם שהגעתי למצב שאני צריכה לשלם מעבר לספרים כל מיני הוצאות אחרות, אף אחד לא התייחס לכך שיש משפחות מרובת ילדים- -

זבולון אורלב: ברוכת ילדים.

אנסטסיה מיכאלי: ברוכת ילדים.

אנסטסיה מיכאלי: ומה עם משפחות חד הוריות?

אנסטסיה מיכאלי: משרד החינוך לא מייחס לזה חשיבות בכלל.

זבולון אורלב: אנסטסיה, את שואלת שאלות קשות, שלצערי, אני לא בטוח שיש תשובה על כל דבר.

זבולון אורלב: אבל במסגרת הדיון על האכיפה אני מציע שנטפל גם בסוגיה הזאת של הנחות, חלוקת המלגות, מה קורה עם ילדים שלומדים בבתי ספר שונים – אלה שאלות מצוינות שצריכים לתת להם פתרון.

זבולון אורלב: תם הדיון.

זבולון אורלב: אני רק רוצה לשאול עוד שאלה את משרד החינוך – האם כל כסף המלגות חולק?

אבי גור: 12 מיליון לא חולקו.

זבולון אורלב: אנחנו מכירים יום-יומיים, אתה ממשרד החינוך?

זבולון אורלב: לא תצליח להתחפש.

זבולון אורלב: אדוני המנכ"ל, יש מישהו שמוסמך לענות פה ממשרדך?

שמשון שושני: כן, דוד פלבר.

דוד פלבר: אנחנו חילקנו השנה 29 מיליון שקלים לנושא של אבזרי לימוד לכלל הגילאים.

דוד פלבר: זה אותו סכום שחולק בשנים האחרונות, תשס"ז, תשס"ח ותשס"ט.

דוד פלבר: יש עוד חלק של 23 מיליון שקלים שברגע שיאושר תקציב המדינה, ונוכל להפעיל את תקציב 2009 זה יוקצה למלגות- -

זבולון אורלב: בתי הספר כבר?

זבולון אורלב: הכול מוכן?

דוד פלבר: יודעים בעל-יסודי.

דוד פלבר: כ-24-23 מיליון שקלים הוא סכום עבור טיולים בעל-יסודי.

דוד פלבר: הרכיב הזה עוד לא הופעל השנה, הוא מותנה בהעברה נוספת- -

זבולון אורלב: האם רק כשהתקציב יאושר ב-14 ביולי בתום שנת הלימודים יופעל המנגנון להתחיל לבקש או שהכול כבר מוכן וצריך ללחוץ על כפתור?

קריאה: הכול מוכן.

דוד פלבר: בתי הספר מוכנים עם זה.

דוד פלבר: אנחנו נצטרך להודיע לכל בית-ספר כמה מגיע לו.

דוד פלבר: לכל היותר הפירעון יהיה בספטמבר.

זבולון אורלב: אתה צופה שהתקציב ינוצל במלואו?

דוד פלבר: התקציב מנוצל במלואו.

דוד פלבר: לגבי דברים שנאמרו פה קודם בעניין הפרסום – תמיד אפשר לפרסם עוד.

דוד פלבר: אבל פורסם חוזר מנכ"ל- -

יצחק קדמן: ההורים לא קוראים חוזר מנכ"ל.

זבולון אורלב: ד"ר יצחק קדמן, סבלנות.

דוד פלבר: אתה שואל כל שנה את אותן שאלות, אני עונה כל שנה את אותן תשובות, אבל תן לי לענות אותן.

יצחק קדמן: ההורים יודעים את אותו דבר כל שנה.

דוד פלבר: 150 אלף תלמידים שקיבלו מלגות בשנה האחרונה, יש להם 300 אלף הורים.

דוד פלבר: אי אפשר להגיד על משהו ש-300 אלף איש יודעים עליו, שהוא סודי.

דוד פלבר: אפשר לפרסם עוד.

זבולון אורלב: השאלה היא מה המדיניות.

זבולון אורלב: אם המדיניות היא ששני מיליון ההורים ידעו או לא, זאת המדיניות.

דוד פלבר: ההנחיות שלנו לבתי הספר הן לפרסם את זה במקום בולט בלוח המודעות - - -

זבולון אורלב: למה אי אפשר להנחות שבאותה איגרת ששולחים להורים על תשלומי הורים תהיה רובריקה שייאמר בה שיש גם קרן מלגות והקריטריונים.

דוד פלבר: יש בתי ספר שכבר עושים את זה.

זבולון אורלב: למה אתם לא מחייבים בחוזר מנכ"ל את בתי הספר לעשות את זה?

דוד פלבר: חוזר מנכ"ל מבקש מבית הספר לפרסם את דבר קיום המלגות בכל דרך.

דוד פלבר: אחד תולה מודעה, אחד מצרף את זה למכתב.

דוד פלבר: עובדה ש-300 אלף הורים ידעו מזה.

זבולון אורלב: אתה לא יודע כמה הורים לא יודעים.

יהודה סקר: לא יודעים.

דוד פלבר: מה שאתם מציעים עכשיו זה דבר שקיים בחלק מהמקומות.

דוד פלבר: אפשר לדרוש אותו מכולם.

דוד פלבר: בעניין הקריטריונים.

דוד פלבר: בבתי הספר האוכלוסיות לא זהות, וקריטריון אחיד לא בהכרח יגרום לשוויון.

דוד פלבר: יש בית ספר שיש בו עולים חדשים, ויש בית ספר שאין בו - -

יצחק קדמן: נו, אז מה?

יצחק קדמן: יש רמת הכנסה.

דוד פלבר: אנחנו מנחים את בתי הספר באלו דברים הם צריכים להתחשב, כולל מה שהוזכר כאן – אמהות חד-הוריות, מגבלות רפואיות, עולים חדשים, האם בני הזוג עובדים ששניהם – שורה של פרמטרים.

דוד פלבר: אבל אנחנו לא מחייבים קריטריון עם ניקוד מוגדר, כי כמו שאנחנו סומכים על בתי הספר שיוציאו את הילדים לטיול ויחזירו אותם בשלום ולעשות את כל שאר הפעולות - -

יצחק קדמן: מה זה קשור?

יצחק קדמן: אתם מפרסמים טבלה על הזנה, למה לא תפרסמו את הטבלה שלכם?

דוד פלבר: הכול בשיקול דעת.

זבולון אורלב: יצחק, מה אתה מתווכח אתו, תגיד לי מה שאתה רוצה.

זבולון אורלב: אמרת לי, אז תמתין דקה.

זבולון אורלב: אדוני המנכ"ל, השאלה היא מה המדיניות.

זבולון אורלב: אם המדיניות היא - -

שמשון שושני: המדיניות שהוחלט עליה היא שנוסף לחוזר שמוציאים לבית הספר על תשלומי ההורים יצרף בית הספר גם הודעה להרים בדבר קיום מלגות.

שמשון שושני: המדיניות האחרת היא שמנהל בית הספר יודע יותר טוב מכל אחד אחר, מיהם התלמידים הנזקקים, ובאמצעות הרשות המקומית יודעים יותר טוב מכל אחד אחר.

שמשון שושני: המדיניות השלישית היא שאני חושב שזאת הדרך הנכונה.

זבולון אורלב: תודה רבה.

זבולון אורלב: התשובה מספקת, אני מודה לך.

זבולון אורלב: שאלה נוספת.

זבולון אורלב: לפי החוק, גם תשלומי הזנה גם מחייבים אישור של הוועדה.

זבולון אורלב: מתי בדעת המשרד להביא את תשלומי ההזנה?

זבולון אורלב: יש מישהו שיודע לענות?

זבולון אורלב: אתה ודאי לא.

שמשון שושני: גם אני לא.

זבולון אורלב: חגית, את יודעת לענות?

חגית מאיר: לא.

זבולון אורלב: מי ממונה על זה אצלכם?

מרב ישראלי: צריכה להיות קביעה של שר החינוך לגבי הרשויות המקומיות.

זבולון אורלב: אנחנו בכוונה נענינו לפנייתכם.

זבולון אורלב: נדמה לי שזאת הפעם הראשונה שבחודש מאי מאשרים את התשלומים כדי לאפשר לכם התארגנות נכונה.

שמשון שושני: לא הייתי מודע לזה.

שמשון שושני: אני מבקש להביא את זה בשבוע הבא.

זבולון אורלב: מאה אחוז.

חגית מאיר: יש על זה דיון.

זבולון אורלב: אז אנא תאפשרו לשלטון המקומי לרשויות המקומיות להוציא את הכול יחד.

זבולון אורלב: כך גם התל"ן וכל יתר הנושאים שעליהם אתם לא זקוקים לאישור מאתנו, כדי לתת תמונה מלאה כי אמרו כאן בצדק שלא מדובר כאן רק בתשלום שאנחנו מאשרים.

חגית מאיר: התשלום על תל"ן נמצא פה במסמך שהגשנו.

חגית מאיר: אנחנו מיידעים את הוועדה עכשיו.

זבולון אורלב: בסדר גמור, תודה רבה.

זבולון אורלב: רבותיי, אני רוצה לומר את הסיכום שאני מעמיד להצבעה: הוועדה רשמה לפניה את הודעת מנכ"ל המשרד בדבר הסכום שיעמוד לרשות קרן המלגות הן בתשס"ט והן בתש"ע – 56-55 מיליון שקל, וכן את המדיניות שקבע המנכ"ל בדבר פרסום קרן המלגות שיהיה צמוד להודעה על תשלומי ההורים.

זבולון אורלב: שנית, הוועדה תגיש הצעת חוק לסל שירותים נוסף.

זבולון אורלב: כאן הטופס, ואנחנו נעביר אותו כדי שתוכלו לחתום.

זבולון אורלב: זאת כדי להתחיל בהליך חקיקה מזורז ככל האפשר כדי שיבוטלו תשלומי ההורים במתכונת הנוכחית ובמקומם המקור לתשלומי ההורים יהיה דרך תשלומי הביטוח הלאומי במתכונת הצעת חוק שאישרה ועדת החינוך והתרבות לקריאה ראשונה.

זבולון אורלב: זה לא בא למליאה, אבל ועדת החינוך והתרבות אישרה את זה בקריאה ראשונה פה-אחד בקדנציה הקודמת.

זבולון אורלב: נעשה הכול לזירוז השלמת החקיקה.

זבולון אורלב: הוועדה מאשרת את לוח התשלומים כפי שביקש משרד החינוך ומונח לפני חברי הוועדה, שעיקרו צילום גובה התשלומים כבאשתקד ללא כל שינוי כלשהו.

זבולון אורלב: נקיים דיון מיוחד בסוגיית האכיפה של התשלומים החוקיים ומאבק נגד התשלומים הבלתי חוקיים.

זבולון אורלב: הוועדה רשמה לפניה שמרכז השלטון המקומי באמצעות חברת הביטוח שלו יפיץ את פוליסת הביטוח בקרב המבוטחים שלו.

זבולון אורלב: אני פונה לשלטון המקומי בדרישה להנחות את יתר הרשויות המקומיות שעושות ביטוח באמצעות חברות אחרות כדי להפיץ את פוליסת הביטוח.

זבולון אורלב: דבר נוסף, אם אין קריטריונים אחידים ושקופים לקבלת המלגה המנכ"ל כתב לי פתק שהוא ידאג שיהיו קריטריונים אחידים ושקופים לקבלת המלגה.

שמשון שושני: אני לא כתבתי לך פתק.

זבולון אורלב: מה כתבת לי?

שמשון שושני: יש הנחיות לכל בית ספר.

זבולון אורלב: הם צריכים להיות מפורסמים.

דוד פלבר: יש הנחיות לבתי הספר מה הפרמטרים שצריך לקחת בחשבון.

דוד פלבר: לא אמרנו איזה משקל לתת לכל דבר כי זה לא רלוונטי.

זבולון אורלב: אני לא רוצה להיכנס לזה.

זבולון אורלב: בדיון על האכיפה נדון גם בסוגיית הקריטריונים, נשים אותם על השולחן כדי שתהיה בקרה ציבורית על ההנחיות האלה, כיצד לחלק את כספי המלגה.

זבולון אורלב: נדמה לי, יצחק, שעברתי גם על הפתק שלך- -

יהודית גידלי: לוח התשלומים לפי חובה ורשות?

זבולון אורלב: בלוח התשלומים, כמובן, לפרט לפי תשלומי חובה ותשלומי רשות, לפי סוגיהם.

חגית מאיר: בטבלה זה מפורט עד הסוף.

זבולון אורלב: הטבלה המפורטת מצורפת לפרוטוקול.

זבולון אורלב: אני מביא את הסיכום להצבעה.

זבולון אורלב: מי בעד?

זבולון אורלב: רוב; נגד: 2; נמנעים – אין מוזס, ראיתי שאתה בעד וראיתי שבילסקי נגד.

זבולון אורלב: אני קובע שברוב מוחץ אישרה הוועדה את החלטות הוועדה המורכבות.

זבולון אורלב: תודה רבה, הישיבה נעולה.